钦定古今图书集成/理学汇编/文学典/第077卷 > 陈师道〈丰〉
## 钦定古今图书集成/理学汇编/文学典/第077卷 > 陈师道〈丰〉

按《宋史文苑传》，“师道，字履常，一字无己，彭城人。少而
好学苦志，年十六，蚤以文谒曾巩，一见奇之，许其以
文著。时人未之知也，留受业。熙宁中，王氏经学盛行，
师道心非其说，遂绝意进取。巩典五朝史事，得自择
其属，朝廷以白衣难之。元祐初，苏轼、傅尧俞、孙觉荐
其文行，起为徐州教授。又用梁焘荐，为太学博士。言”
者谓在官尝越境出南京见轼，改教授颍州。又论其
进非科第，罢归。调彭泽令，不赴。家素贫，或经日不炊，
妻子温见勿恤也。久之，召为秘书省正字，卒，年四十
九，友人邹浩买棺敛之。师道高介有节，安贫乐道，于
诸经尢邃《诗》《礼》，为文精深雅奥。喜作诗，自云学黄庭
坚，至其高处，或谓过之，然小不中意，辄焚去，今存者
财十一。世徒喜诵其诗文，至若奥学至行，或莫之闻
也。尝铭黄楼，曾子固谓如秦、石。初游京师，逾年未尝
一至贵人之门。傅尧俞欲识之，先以问秦观，曰：“是人
非持刺字、俛颜色、伺候乎公卿之门者，殆难致也。”尧俞曰：“非所望也，吾将见之，惧其不吾见也。子能介于
陈君乎？”知其贫，怀金欲为馈。比至，听其论议，益敬畏
不敢出。章惇在枢府，将荐于朝，亦属观延至，师道答
曰：“辱书，谕以章公降屈年德，以礼见招，不佞何以得
此？岂侯尝欺之耶？公卿不下士，尚矣，乃特见于今而
亲于其身，幸孰大焉！愚虽不足以齿士，犹常从侯之
后，顺下风以成公之名。然先王之制，士不传贽为臣，
则不”见于王公，所以成礼，而其弊必至自鬻，故先王
谨其始以为之防，而为士者世守焉。师道于公，前有
贵贱之嫌，后无平生之旧，公虽可见，礼可去乎？且公
之见招，盖以能守区区之礼也。若昧冒法义，闻命走
门，则失其所以见招，公又何取焉？虽然，有一于此，幸
公之他日成功谢事，幅巾东归，师道当御款段乘下
泽，候公于东门外，尚未晚也。及惇为相，又致意焉，终
不往。官颍时苏轼知州事，待之绝席，欲参诸门弟子
间，而师道赋诗“向来一瓣香，敬为曾南丰”之语，其自
守如是。与赵挺之友婿，素恶其人，适预郊祀行礼，寒
甚，衣无绵，妻就假于挺之家，问所从得，却去不肯服，
遂以寒疾死。

按《却扫编》：“陈正字无己，世家彭城，后生从其游者常
十数人。所居近城，有隙地林木，闲则与诸生徜徉林
下，或愀然而归，径登榻引被自覆，呻吟久之，矍然而
兴，取笔疾书，则一诗成矣。因揭之壁间，坐卧哦咏，有
窜易至月十日乃定。有终不如意者，则弃去之。故平
生所为至多，而见于集中者才数百篇。今世所传率”
多杂伪，唯魏衍所编二十卷者最善。

魏昌世言无己平生恶人节书，以为苟能尽记不忘，
固善，不然，徒费日力而已。夜与诸生会宿，忽思一事，
必明烛翻阅，得之乃已。或以为可待旦，无己曰：“不然。
人情乐因循，一放过则不复省矣。”故其学甚博，而精
尢好经术，非如唐之诸子作诗之外，他无所知也。
陈无己尝以熙宁、元丰间事为《编年书》，既成，藏之庞
庄敏家，无己之母庞氏也。绍圣中，庞氏子有惧为己
累者，窃其书焚之。世无别本，无己终身以为恨焉。
按《老学庵笔记》：“陈无己子丰诗亦可喜，《晁以道集》中
有《谢陈十二郎》诗卷是也。建炎中，以无己故，特命官。
李邺守会稽，来从邺作摄局。邺降卤，丰亦被系累而
去。”无己之后，遂无在江左者，丰亦不知存亡，可哀也。